Document ID: 32004R1249

ΚΑΝΟΝΙΣΜΌΣ (ΕΚ) αριθ. 1249/2004 ΤΗΣ ΕΠΙΤΡΟΠΉΣ
της 7ης Ιουλίου 2004
όσον αφορά ορισμένα έκτακτα μέτρα στήριξης της αγοράς στον τομέα των αυγών στις Κάτω Χώρες
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2771/75 του Συμβουλίου, της 29ης Οκτωβρίου 1975, περί κοινής οργανώσεως της αγοράς στον τομέα των αυγών (1), και ιδίως το άρθρο 14,
Εκτιμώντας τα ακόλουθα:
(1)
Λόγω της εμφανίσεως της γρίπης των πουλερικών σε ορισμένες περιοχές παραγωγής των Κάτω Χωρών, θεσπίστηκαν κτηνιατρικοί και εμπορικοί περιορισμοί για αυτό το κράτος μέλος, με την απόφαση 2003/153/ΕΚ της Επιτροπής, της 3ης Μαρτίου 2003, σχετικά με προστατευτικά μέτρα που αφορούν την ισχυρή υποψία γρίπης των ορνίθων στις Κάτω Χώρες (2). Κατά συνέπεια, η μεταφορά και η εμπορία αυγών επώασης απαγορεύτηκαν προσωρινά εντός των Κάτω Χωρών.
(2)
Οι περιορισμοί στην ελεύθερη κυκλοφορία των αυγών επώασης, που προέκυψε από την εφαρμογή των κτηνιατρικών μέτρων, υπήρχε κίνδυνος να διαταράξουν ισχυρά την αγορά των αυγών επώασης στις Κάτω Χώρες. Οι ολλανδικές αρχές έλαβαν μέτρα στήριξης της αγοράς που εφαρμόστηκαν για την απολύτως αναγκαία περίοδο και περιορίστηκαν στα αυγά επώασης. Τα μέτρα αυτά προέβλεπαν τη δυνατότητα να χρησιμοποιηθούν για τη μεταποίηση σε προϊόντα αυγών τα αυγά επώασης, των οποίων η χρησιμοποίηση για επώαση δεν ήταν πλέον δυνατή.
(3)
Τα μέτρα αυτά είχαν θετική επίπτωση στην αγορά των αυγών επώασης και των αυγών εν γένει. Είναι συνεπώς αιτιολογημένο να εξομοιωθούν αυτά προς έκτακτα μέτρα στήριξης της αγοράς κατά την έννοια του άρθρου 14 του κανονισμού (ΕΟΚ) αριθ. 2771/75 και να χορηγηθεί ενίσχυση που θα επιτρέψει να αντισταθμιστεί μέρος των οικονομικών απωλειών που προκλήθηκαν από τη χρησιμοποίηση των αυγών επώασης για τη μεταποίησή τους σε προϊόντα αυγών.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης του κρέατος πουλερικών και των αυγών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η χρησιμοποίηση για τη μεταποίηση των αυγών επώασης του κωδικού ΣΟ 0407 00 19, που πραγματοποιήθηκε μεταξύ της 1ης Μαρτίου και 31ης Μαΐου 2003, που αποφασίστηκε από τις ολλανδικές αρχές μετά την εφαρμογή της απόφασης 2003/153/ΕΚ, θεωρείται ως έκτακτο μέτρο στήριξης της αγοράς σύμφωνα με το άρθρο 14 του κανονισμού (ΕΟΚ) αριθ. 2771/75.
2. Για το μέτρο που αναφέρεται στην παράγραφο 1, χορηγείται αντιστάθμιση ύψους 0,081 ευρώ ανά αυγό επώασης για συνολικό ανώτατο αριθμό 3 704 000 αυγών.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Ιουλίου 2004.

Labels: 3
18
17